溫泉行
作者：李復
朝代：宋

paragraphs: 驪山鴻濛凝白煙，山根陰火煮玉泉。
陰靈炎炎燃礜石，石焰不滅何千年。
珠閣縹緲飛鳳來，素衣仙人坐高臺。
臺前香引流水出，白玉蓮花九葉開。
泓渟分去浮輕碧，中有純陽無限力。
四時獨不放春歸，散向人間消百疾。
瓊樹他年日月新，霓裳舞動蜀山塵。
寒雲怨鎖遺宮冷，林葉巖花秋復春。
靈泉有靈天降福，山神嚴呵不可觸。
祖龍心穢慢神天，毛髮流腥身被毒。